रहेनन् ब्वाइज युनियनबाट खेल्ने नरेन्द्र
ती त्यस्ता दिन थिए, जतिबेला काठमाडौं र बंगाली फुटबलबीच गहिरो सम्बन्ध थियो । त्रिभुवन च्यालेन्ज सिल्ड र बर्थडे कपमा नेपाली क्लबका लागि खेल्न कोलकाताका खेलाडीमात्र होइनन्, राम्रै क्लबहरू पनि यता आउँथे । 
काठमाडौँ — ती त्यस्ता दिन थिए, जतिबेला काठमाडौं र बंगाली फुटबलबीच गहिरो सम्बन्ध थियो । त्रिभुवन च्यालेन्ज सिल्ड र बर्थडे कपमा नेपाली क्लबका लागि खेल्न कोलकाताका खेलाडीमात्र होइनन्, राम्रै क्लबहरू पनि यता आउँथे । सन् ८० को दशकअगाडि पछाडि श्याम थापाले ब्वाइज युनियनका लागि खेल्न थालेपछि यो क्रम अझ बढेको थियो । दर्जनभन्दा बढी नाम चलेका भारतीय खेलाडीले त्रिपुरेश्वरको ब्वाइज युनियनका लागि खेलेका छन् । यो क्रम ब्वाइज युनियन क्लबमै मात्र सीमित रहेन । एनआरटी, आरसीटी, संकटा जस्ता क्लबमा पुराना खेलाडीलाई सोध्नुपर्छ, उनीहरू त्यहाँबाट खेलेका बंगाली खेलाडीको नाम एकपछि अर्को भन्ने गर्छन् । त्यही समयका एक खेलाडी थिए, नरेन्द्र थापा । अन्य भारतीय खेलाडीभन्दा उनी के अर्थमा धेरै फरक थिए भने एक त उनी नेपाली मूलका थिए । देहरादुनतिरका थिए अनि नेपाली भाषी थिए । सबैभन्दा ठूलो काठमाडौंमा फुटबल खेल्न पाएर खुसी हुनेमा थिए उनी । यिनै नरेन्द्र थापाको शुक्रबार निधन भएको छ । हृदयाघातका कारण कोलकातामा उनको निधन भएको थियो । उनी ५८ वर्षका थिए । सन् ८० दशकमा भारतीय फुटबलका सबैभन्दा चर्चित नाममध्ये उनी एक थिए । ब्वाइज युनियनका पूर्वखेलाडी तथा पदाधिकारी श्रवण श्रेष्ठले शनिबार मात्रै उनको परिवारसँग सम्पर्क गर्ने प्रयास गरेका थिए । श्रेष्ठको थापा परिवारसँग सम्बन्ध अझै कायम छ । त्यसक्रममा थापाको अन्त्येष्टि हरिद्वारमा भएको जानकारी प्राप्त भएको थियो । श्रेष्ठ भन्छन्, ‘ब्वाइज युनियनका लागि धेरै नाम चलेका भारतीय खेलाडीले खेले । त्यसमध्ये ठूला स्टारमा नरेन्द्र थापा एक थिए । उनले चार वर्ष ब्वाइज युनियनबाट बर्थडे कप खेलेका छन् ।’ त्यतिबेलाको सबै जानकारी अब उनीसँग पनि रहेन । ठ्याक्कै तिथिमिति पनि सम्झनामा रहेन । भारतीय फुटबलमा श्याम थापाको उदयसँगै केही नेपाली मूलका खेलाडीले त्यहाँ प्रभाव जमाउन सुरु गरेका थिए । त्यसैमध्येका एक हुन् नरेन्द्र थापा । पूरा नाम थियो नरेन्द्र थापा क्षेत्री । ‘उनी निकै भलाद्मी खेलाडी थिए, उत्तिकै मिजासिला,’ पूर्वखेलाडी श्रेष्ठ भन्छन् । काठमाडौं बसाइका क्रममा नरेन्द्र थापाको एउटा बानी थियो, जे जस्तो परिस्थितिमा पनि ‘हस् दाइ, हुन्छ दाइ’ भन्ने । सन् ८० कै दशकतिर नरेन्द्र थापा फरक टिमको प्रतिनिधित्व गर्दै त्रिभुवन च्यालेन्ज सिल्ड खेल्न पनि आए । श्रेष्ठको स्मरणमा रहेअनुसार त्यो टिम फर्टिलाइजर कम्पनी अफ इन्डिया (एफसीआई) थियो । नेपाली दर्शकमाझ उनी खुबै लोकप्रिय थिए । ठीक त्यही बेला अर्जेन्टिना र डिएगो म्याराडोनाको पनि विश्व फुटबलमा उदय भएको थियो । नेपाली दर्शक मायाले नरेन्द्र श्रेष्ठलाई भारतका ‘म्याराडोना’ समेत भन्थे । भारतीय मिडियाले पनि उनको निधनमा ठूलो महत्त्व दिएर समाचार छापेको छ । नरेन्द्र थापाले सन् १९८३ मा भारतका लागि डेब्यु गरे र २९ खेल खेलेका छन् । यी खेलमा उनले तीन गोल पनि गरे, जसमध्ये अल्जेरियाविरुद्धको गोलबारे अहिलेसम्म भारतीय फुटबलमा दोहोर्‍याएर चर्चा हुने गर्छ । चीनमा भएको ग्रेटवाल कपमा भारतले शक्तिशाली अल्जेरियामाथि १–० को प्रसिद्ध जित निकालेको थियो । यसमै नरेन्द्र थापाले निर्णायक गोल गरेका थिए । यही गोलका कारण उनी भारतीय फुटबलमा ‘अमर’ जस्तै रहे । भारतले सन् १९८४ को एसिया कप पनि खेलेको थियो । त्यस टिमबाट नरेन्द्र थापाले पनि खेले । सन् १९८६ मा बंगालले सन्तोष ट्रफी जित्दा पनि उनी त्यसका प्रमुख सदस्य थिए । उनले बंगाली फुटबलका तीनै ठूला क्लब मोहन बगान, इस्ट बंगाल र मोहम्मडन स्पोर्टिङबाट फरक–फरक समयमा खेलेका छन् ।